- ఏప్రిల్‌-అక్టోబరులో తగ్గిన వాహన విక్రయాలు.. కనిపించని పండుగ ప్రభావం
విక్రయాల్లో భారీ తగ్గుదలను నమోదు చేసిన వోక్స్‌వేగన్‌, రెనో, నిస్సాన్‌, స్కోడా కంపెనీలు
- ముడిచమురు ధరలు, వడ్డీ రేట్లు, అధిక ఇన్సురెన్స్‌, స్టాక్‌ మార్కెట్‌ ఒడిదుడుకులే కారణం
- వ్యాపార విస్తరణే లక్ష్యంగా చేతులు కలుపుతున్న దిగ్గజ సంస్థలు
- ఎస్‌యూవీల కోసం ఫోర్డ్‌-మహీంద్రా జట్టు.. ఉత్పత్తి సామర్థ్యం కోసం టయోటా - సుజుకీ ఒప్పందం
గతేడాది ఏప్రిల్‌ - అక్టోబరు నెలలతో పోలిస్తే, ఈ సంవత్సరం దేశంలోని 17 దిగ్గజ ఆటో మొబైల్‌ కంపెనీల్లో తొమ్మిది వాహన తయారీ సంస్థల వాహన విక్రయాల్లో భారీ తగ్గుదల నమోదైనట్టు ఎస్‌ఐఏఎం పేర్కొంది. ప్రపంచవ్యాప్తంగా పేరొందిన వోక్స్‌వేగన్‌, రెనో, నిస్సాన్‌, స్కోడా సంస్థలు తమ అమ్మకాల్లో క్షీణతను నమోదు చేయడం గమనార్హం. ఈ ఏడు నెలల కాలంలో వోక్స్‌వేగన్‌ విక్రయాలు 24.28శాతం తగ్గగా (విక్రయం - 21,367 యూనిట్లు), రెనో ఇండియా 26.17శాతం(విక్రయం - 47,064 యూనిట్లు), నిస్సాన్‌ మోటార్స్‌ 26.81శాతం (విక్రయం - 22,905 యూనిట్లు), స్కోడా ఇండియా 1.48 శాతం(విక్రయం - 9,919యూనిట్లు), ఇసుజీ మోటార్స్‌ 18.32శాతం (విక్రయం - 1,248యూనిట్లు), ఫియాట్‌ ఇండియా విక్రయాలు ఏకంగా 69.9శాతం (481 యూని ట్లు) క్షీణతను నమోదు చేశారు. కాగా, దసరా - దీపావళి సీజన్‌లో రెండంకెల వృద్ధిని నమోదు చేస్తుందనుకున్న దేశీయ వాహనరంగం కేవలం 1.55శాతం(అక్టోబర్‌ మాసం) వృద్ధితో ఉసూరుమనిపించింది. ఐతే, గత ఏడాది దసరా, దీపావళి పండుగల సందర్భంగా కొనుగోళ్ల ఆసక్తి తోడవడంతో దేశీయ ఆటోరంగం రెండంకెల వృద్ధిని నమోదు చేయడం తెలిసిందే!
కారణాలెన్నో !
ముడిచమురు ధరలు పెరగడం, వడ్డీ రేట్లు, అధిక ఇన్సూరెన్స్‌ పాలసీలు, స్టాక్‌ మార్కెట్‌ ఒడిదుడుకులు, పలు చోట్ల లోటు వర్షపాతం, మరికొన్ని ప్రాంతాల్లో వరదలు, సెంటిమెంట్‌ తదితర కారణాలు దేశీయ వాహన విక్రయాలపై ప్రభావం చూపినట్టు సంబంధిత నిపుణులు చెబుతున్నారు. ఈ కారణం చేతనే ప్రముఖ వాహన తయారీ సంస్థలు సైతం ఒక్క అంకె వృద్ధిరేటు లేదా నెగెటివ్‌ వృద్ధిరేటును నమోదు చేసే పరిస్థితులు వచ్చాయని వాళ్ళు పేర్కొంటున్నారు. గత రెండు దశాబ్దాలుగా భారత విపణిలో అమ్మకాలు సాగిస్తున్న అతిపెద్ద ఆటోమొబైల్‌ తయారీ సంస్థ జనరల్‌ మోటార్స్‌ (జీఎం) అమ్మకాల్లో ఆశించిన స్థాయిలో వృద్ధి సాధించలేక గత సంవత్సరమే తన విక్రయాలను నిలిపివేయడం తెలిసిందే! ఇక, భారత్‌ సహా ఇతర విపణుల్లో వాహనాల విక్రయాలను పెంచు కొనుటకు ప్రముఖ దిగ్గజాలు చేతులు కలపడం విశేషం. వినూత్న స్పోర్ట్‌ యుటిలిటీ వాహనాల(ఎస్‌యూవీ) తయా రీలో మరింత ముందుకు వెళ్ళడానికి ఫోర్డ్‌, మహీంద్రాలు ఒప్పందం చేసుకోగా.. వ్యాపార విస్తరణ, కార్ల ఉత్పత్తి సామర్థ్యాన్ని పెంచడంలో భాగంగా బెంగళూరు నగర శివారులోని టయోటా ప్లాంట్‌ లో సుజుకీ సంస్థ 10 లక్షల అమెరికన్‌ డాలర్ల పెట్టుబడి పెట్టడం గమనార్హం.
మీ స్నేహితులకు రికమెండ్ చెయ్యండి